Document ID: /roh_data/filtered/fineweb-2-filterrobots_roh.jsonl.gz/40801

La Expo Cuira SA, l'organisatura da la Higa, stuess ir en concurs, sch'ella pajass enavos als expositurs las taxas per ils stans. Quai ha il manader da fatschenta da la Higa, Marco Engel ditg en la Südostschweiz. Ed el ha agiuntà che sch'ils expositurs giavischian ina soluziun cuntentaivla per tuts, stoppian els - sco la Expo Cuira SA era - morder en il mail asch.
Nagina restituziun
Questa resposta è ina reacziun dad Engel sin ina brev da lecturs che set expositurs han scrit. En quella renfatschan els che la Expo Cuira SA saja la suletta purschidra d'exposiziuns en Svizra che na paja enavos insumma nagut. Tenor Engel na constat quai betg, era il salun d'autos a Genevra na paja betg enavos ils custs als expositus. Plinavant fa el da valair che be paucas exposiziuns sajan gia stadas construidas uschè lunsch sco la Higa. Els hajan stuì surpigliar la gronda part dals custs da construcziun e da reclama.